C 263/4
HR
Službeni list Europske unije
26.7.2023.
S obzirom na to da su prirodni partneri u podatkovnom prostoru, statistička tijela na nacionalnoj razini i razini Unije imaju ključnu ulogu jer pružaju besplatne službene statistike, podupiru interoperabilnost u i među statističkim područjima i omogućuju ponovnu uporabu postojećih podataka za izradu inovativnih ili poboljšanih službenih statistika, koje mogu poslužiti za regulatorno izvješćivanje.
Bolja, prilagođenija i održivija turistička ponuda, popraćena dosljednim mjerama politike potpore na nacionalnoj, regionalnoj i lokalnoj razini, Europi će omogućiti da uz inovativna i održiva rješenja ostane najposjećenija turistička destinacija na svijetu, a to podatkovni prostor za turizam može olakšati, kako je detaljnije objašnjeno u nastavku.
Podaci mogu pomoći u utvrđivanju, mjerenju i poboljšanju utjecaja turizma na održivost, npr. podaci o hotelskoj potrošnji energije, certifikatima o energiji iz obnovljivih izvora, potrošnji vode i pročišćavanju otpadnih voda.
Još su jedan primjer alati za sljedivost poljoprivredno-prehrambenih proizvoda, koji mogu poduprijeti lokalne lance opskrbe i smanjiti utjecaj sektora obnove na okoliš, a istodobno podupirati i ruralni turizam.
Koristi od razmjene podataka među područjima i sektorima vidljive su i iz interoperabilnosti europskog podatkovnog prostora za turizam i europskog prostora za zdravstvene podatke.
Razmjena elektroničkih zdravstvenih podataka može biti iznimno korisna i putnicima i zemljama domaćinima u planiranju i predlaganju odgovarajuće zdravstvene potpore.
Stoga bi koristi od bolje razmjene podataka utjecale na tržište u cjelini, uključujući velike platforme koje su primarni vlasnici komercijalnih podataka o turizmu.
1.2.
Izazovi razmjene informacija o turizmu Sektor turizma suočava se s tri konkretna izazova u pogledu razmjene podataka, na koja trebaju odgovoriti glavni pokretači zajedničkog europskog podatkovnog prostora za turizam (vidjeti 2. odjeljak):
1.
Interoperabilnost podataka
Za osmišljavanje, vođenje i pružanje turističkog iskustva, pri donošenju odluka ili radi inovacija potrebni su razni neosobni podaci.
Posebnost je sektora turizma da bi svako podatkovno područje moglo biti korisno za oblikovanje turističkog iskustva (mobilnost, energija, okoliš, kulturna baština, urbanističko planiranje, zdravlje itd.), iako su ključni skupovi neosobnih podataka operaterima posebno važni.
U opsežnim savjetovanjima s dionicima koja je Europska komisija provela od 2021. do 2023. utvrđeni su skupovi podataka koji su posebno važni za operatere (ovisno o primjeru uporabe i svrsi prikupljanja podataka): dostupnost i potražnja za smještajem, mogućnosti i potražnja za putovanjima, utjecaj turizma na okoliš i društvo te kretanja ponuda i kretanja na tržištu.
Stoga je najveći izazov razmjenjivati i uspoređivati informacije iz raznih izvora i pritom što uspješnije izbjegavati preklapanja i dupliciranja, u okviru interopera­ bilnosti koji se dijeli s drugim sektorskim podacima.
Bude li to moguće, mogli bi se istražiti standardi koje već primjenjuje velik broj dionika (vidjeti 2.3.).
2.
Pristup podacima
Sektor turizma u EU-u ne oslanja se na platformu zajedničkog tržišta: ponude izrađuju i katalogiziraju privatni operateri i javna tijela na nacionalnoj, regionalnoj i lokalnoj razini, čime se stvara raznolika, bogata i višejezična paleta, a rezervacije se obavljaju putem platformi (velikih i malih) ili ih neovisno obavljaju pružatelji usluga.
Iako zajednički podatkovni prostor za turizam u EU-u ne djeluje kao tržišni operater (tj. neće omogućavati ni centralizirati rezervacije), operaterima može ponuditi alate za pretraživanje informacija (vidjeti 2.2.).
3.
Pružanje podataka javnih i privatnih dionika
Podaci mogu biti otvoreni (npr. vozni redovi, informacije o prometu i vremenskim uvjetima ili podaci dobiveni pretraživanjem interneta), ali mogu biti i privatni, komercijalni i osjetljivi.
Ako se razmjenjuju osobni podaci, svi dionici moraju poštovati Opću uredbu o zaštiti podataka (OUZP) (8).
Komercijalnim podacima, koji obuhvaćaju većinu informacija povezanih s rezervacijama, putovanjima, pretraživanjem internetskih stranica i plaćanjima, raspolaže malen broj velikih aktera, koje treba uključiti u raspravu o pravilima kojima se uređuje pristup podacima unutar podatkovnog prostora.
(8) Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1).